Vaikka kokoomusnaisten puheenjohtaja haluaa naiset kutsuntoihin, niin edelleenkin hän pitäisi naisten asepalveluksen vapaaehtoisena. Kuva: Kontiainen Jarmo

Kokoomusnaisten puheenjohtaja Sofia Vikman esittää, että kutsunnat laajennetaan myös naisiin. Vikmanin mukaan se lisäisi kiinnostusta asepalvelusta kohtaan ja kasvattaisi motivoituneiden varusmiesten määrää.



– Kutsuntojen ulottaminen naisiin on tärkeää, jotta saamme ikäluokkien parhaimmat kyvyt puolustusvoimien käyttöön. Samalla se olisi myös askel yhdenvertaisempaan suuntaan, kun naiset saisivat kutsunnoissa oikea-aikaista tietoa mahdollisuudesta suorittaa vapaaehtoinen asepalvelus.



Vikman muistuttaa, että varusmiespalveluksen suorittaneista naisista noin 60 prosenttia on suorittanut johtajakoulutuksen.



Vaikka kokoomusnaisten puheenjohtaja haluaa naiset kutsuntoihin, niin edelleenkin hän pitäisi naisten asepalveluksen vapaaehtoisena. Puolustusvoimien tavoitteena on saada lisää naisia vapaaehtoiseen asepalvelukseen.



Vikmanin mukaan naisia tarvitaan lisää myös ammattisotilaiksi ja etenkin kriisinhallintatehtäviin.



– Kriisinhallintaan osallistuvista suomalaissotilaista keskimäärin vain noin neljä prosenttia on naisia, vaikka naisilla on kyky oppia sotilaan taidot siinä missä miehilläkin.



Vikmanin mielestä olisi hyvä, että naisia olisi enemmän kriisinhallintaoperaatioissa, koska monissa tilanteissa vuorovaikutusta paikallisen väestön kanssa ei synny, mikäli partio koostuu vain miehistä.



– Naisrauhanturvaajan kohtaaminen voi olla mullistavaa esimerkin vuoksi, sillä koulutettuja itsenäisesti toimivia naisia ei usein löydy kriisialueiden yhteisöistä.



